சிலம்பொலி-90

சிலம்பொலி  செல்லப்பனார்-90

ஆசான் சிலம்பொலி அப்பர் வாழிய!
            மறைமலை இலக்குவனார்

சிவியாம் பாளயச் செந்தமிழ்த் தென்றல்

சுப்பரா யனார்தம் ஒப்பிலாப் புதல்வர்

பழனி யம்மாள் வழங்கிய தமிழ்ப்பழம்;

தொல்காப் பியத்தில் திறனுறத் தோய்ந்து

பல்காப் பியமும்     நுணுகி  ஆய்ந்து               5

சுவைத்த இன்பம் வையகம் பெற்றிட

அகிலம் முழுதும் பயணம் செய்தே

பொழிவை நிகழ்த்தும் இலக்கிய அருவி;

கவின்தமிழ்  குலவும் கணிதநூல் தந்த

நல்லா சிரியர்; தலைமை ஆசான்;                   10

அல்ல லுற்ற ஆசிரியர் மகிழ்ந்திட

அரும்பணி யாற்றிய கல்வி அலுவலர்;

உலகத் தமிழ்மா நாட்டு மலர்க்கென

உயர்பெரும் அண்ணா உவப்புடன் அழைத்தார்;

அயர்விலாப் பணியால் மலர் சிறந்திடவே            15

அல்லும் பகலும் ஆற்றிய திறத்தைத்

தலைவர் புகழ்ந்தார்! மதுரை கோவை

மாநாடு மட்டுமா?செம்மொழி மாநாடும்

மாண்பார் பணியால் ’மலர்’ந்திட உழைத்தார்;

எண்ணும் எழுத்தும் சொல்லும் செயலும்             20

தமிழ்மணம் கமழ்ந்திட ஆற்றிடும் பணியே

அமைவுறு கொள்கை என்றே உழைத்ததால்

தமிழ்  வளர்ச்சி இயக்குநர் பதவி

இவரால் பெற்றது பெருமையும் உயர்வும்.

உலகெலாம் சுற்றி உயர்தமிழ் பரப்பினார்;            25

உலகத் தமிழா ராய்ச்சி இயக்குநர்

பணியினை வழங்கி அரசு மகிழ்ந்தது;

நடமிடும் தமிழ்ப் பல்கலைக் கழகம்

என்றே உலகெலாம் புகழப் பெற்றவர்

பதவிகள்  பணிக்குக் கருவிகள் என்றே              30

மனத்துட் கொண்டே ஆற்றினர் தொண்டே

பணிவும் கனிவும் பழமை போற்றிடும்

இனிய  நட்பும் இணையிலா நேயமும்

சால்பும்  நிறைந்த உயர்நெறிச் சான்றோர்:

சிலம்பின் சீர்மையும் குறளின் மாண்பும்             35

சங்க நூல்களின் சால்பும் ஆழமும்

சீறாப் புராணச் செம்பொருள் நேர்த்தியும்

மணிமே கலையின் அணிமிகு நலனும்

பிள்ளைத் தமிழின் பெற்றியும்  உயர்வுறு

சிற்றிலக் கியங்களின் சிறப்பும் சீர்த்தியும்            40

வெல்லத் தமிழில் உள்ளம் கொள்ளவே

பரப்புரை யாற்றிடும் சொல்லேருழவர்

புலவர் போற்றும் தலைவர் இவரே!

பாரதி தாசனைப் பாரெங்கும் முழக்கிப்

பைந்தமிழ்த் தேர்க்குப் பாகனாய் விளங்கும்           45

செந்தமிழ்க் கொண்டல்;தண்டமிழ்த் தென்றல்;

ஆயிர மாயிரம் புத்தகங் கற்று

நூல்நயம் ஆய்ந்து அணிந்துரை வழங்கிய

நூலறி புலவர்;தமிழ்நெறிச் செல்வர்;

வள்ளுவம் போற்றிடும் வாய்மை நெறியினர்;         50

சொல்லும் செயலும் வேறு வேறின்றி

ஒன்றிய சிந்தை என்றும் போற்றும்

உயர்ந்த பண்பும் ஒப்பிலா நேர்மையும்

அயர்விலா உழைப்பும் அருங்குணச் செவ்வியும்

பகைநட் பாக்கொண்(டு) ஒழுகும் பாங்கும்            55

தகவுடன் அமைவுறப் பெற்ற நெஞ்சினர்;

அன்பும் அருளும் குடிகொளும் ஆலயம்;

கவிதை நூல்களின் காப்புறு பதிவகம்;

தமிழில் விளங்கும் அனைத்து நூல்களும்

தடையிலா துரைக்கும் மனிதக் கணினி;              60

கவிஞர் புனையும் இலக்கியம் போற்றி

கருத்துச் செல்வம் வாரி வழங்கும்

வள்ளல்; சீர்மிகப் போற்றும் புரவலர்;

அமுதத் தமிழ்க்கடல் அள்ளிக் குடித்த

”தி.மு.க. வாரியார்” திராவிட முரசம்;                65

அட்சன் பிராட்லி எலியட் என்றே

மேலை நாட்டு மேதைமை போற்றும்

ஆங்கில அடிமைத் தளைகளை அகற்றி

திறனாய் வுக்கே கலங்கரை விளக்காய்ச்

சிலம்பொலி  அப்பரைச் சீர்மிகப் போற்றுமின்! 70

தமிழ்நூல் ஆய்ந்திட ஆங்கிலக் குறிப்பேன்?

தமிழில் கற்றுத் தமிழ்நெறி அறிந்து

முன்னோர் நெறியும் பின்னோர் ஆக்கமும்

உத்தி கற்பனை உருவகம் உவமை

எத்திறம் கொண்டு அமைந்தன என்றே            75

எண்ணும் பகுப்பும் எண்ணிப் பார்த்து

அகச்சான்றுடனே அமைவுற ஆய்ந்தால்

நூலின் சிறப்பை நுணித்துக் கூறலாம்;

சான்றோர் செய்யுளும் சால்புறு நூல்களும்

ஒப்பிட்டு நோக்கின் உண்மை துலங்கும்;             80

தமிழ்நெறி சான்ற இத்தகு ஆய்வே

சிலம்பொலி அப்பரின் முறைமை யியலாம்.

தமிழ்நூல் கற்றிடத் தமிழ்நூல் துணையெனத்

தமது ஆய்வால் உலகுக்கு உணர்த்தினார்;

இவரது இலக்கியக் கொள்கை இதுவே! 85

மாலை     நேரத்தின் மேடைப் பொழிவால்

நூலை ஆய்ந்திடும் நெறியெமக் குணர்த்திய

ஆசான் இவரே! யாமிவர் மாணவர்!

ஆசான் சிலம்பொலி அப்பர் வாழி

சூழ்க நலனே! சுடர்க புகழே! 90